Aliat neaşteptat pentru Uber şi alte companii cu aplicaţii care ne ajută să chemăm maşini când avem nevoie să ajungem rapid undeva. Consiliul Concurenţei spune că programele ajută clienţii şi avertizează Primăria Bucureştiului că nu le poate scoate în afara legii. Patronatul taximetriştilor a luat foc când a auzit şi i-a numit diletanţi pe cei de la Consiliul Concurenţei.

De sărbători cer clienţilor 100 de lei pentru doi-trei kilometri. În restul anului refuză cursele scurte, ori pe cele prin locuri aglomerate. Unii înjură clienţii, alţii îi bat ori ameninţă cu pistolul.

Sătulă de reclamaţiile împotriva taximetriştilor, Primăria Capitalei cere modificarea regulamentului de taxi şi conduită ireproşabilă din partea şoferilor. Vrea să declare însă ilegale şi aplicaţiile informatice Uber, Taxify, Clever Taxi şi Star Taxi. Decizia urmează să fie votată luna viitoare, dar Consiliul Concurenţei avertizează Municipalitatea că eventuala eliminare de pe piaţă a acestor aplicaţii este neconcurenţială.

Bogdan Chiriţoiu, Preşedintele Consiliului Concurenţei: „Nu suntem împotriva unor sisteme gen Uber. Ne place sau nu ne place, internetul nu-l putem dezinventa. Respectând cadrul legal, să permită totuşi funcţionarea aplicaţiilor online.”

Autoritatea de Concurenţă consideră că aceste aplicaţii reduc timpul de aşteptare al clienţilor şi îi ajută să alegă cea mai bune ofertă de preţ şi calitate a serviciilor.

Oficialii Municipalităţii nu au comentat, deocamdată, raportul Consiliului Concurenţei. A făcut-o însă preşedintele patronatului companiilor de taxi.

Vasile Ştefănescu, preşedintele COTAR: „Părerea mea personală este că e făcut de nişte diletanţi. Tu, Consiliul Concurenţei, facilitezi activităţile neautorizate, nelicenţiate din România.”

Reprezentanţii aplicaţiei Star Taxi salută raportul emis de Consiliul Concurenţei şi susţin că eliminarea aplicaţiilor informatice care nu au şi dispecerat clasic nu este în interesul clienţilor.